Folketing
2009-03-27

Vi kan skønsmæssigt sige, at udenlandske lønarbejdere på byggepladser vel udgør omkring 10 pct., men her kan vi i forhold til dødsfald altså konstatere, at de udgør en tredjedel. Der er grund til at tro, at det samme mønster vil gå igen i andre typer ulykker. Der er grund til at tro, at de på tilsvarende vis er voldsomt overrepræsenteret i alle andre typer af arbejdsulykker og faktisk endnu mere end den tredjedel, som de i dag udgør af dødsulykker, i forhold til den tiendedel, de udgør i forhold til arbejdsstyrken. For vi har illegale arbejdere, som aldrig ville blive registreret. Vi har udenlandske lønarbejdere, som kommer til skade på danske arbejdspladser, men som bliver sendt hjem til hjemlandet og selv ønsker at komme hjem til hjemlandet for at blive behandlet, og som derfor ikke indgår i statistikken. Jeg synes også, at det er godt, at man i det skatteforlig, man har indgået, har sat det loft på 50.000 kr. over diæterne, som man kan trække fra, når man arbejder som vandrende arbejdstager.